
Boji in preobrazbe neke ženske (2021) Édouarda Louisa so intimna avtobiografska pripoved, v kateri zgodba ženske iz delavskega razreda razpira širši kontekst razrednih, ekonomskih in družbenih razmerij. Življenjska izkušnja avtorjeve matere, zaznamovana z revščino, z nasiljem, s podrejenostjo in z omejenimi možnostmi izbire preseže raven individualne usode in postane prostor razkrivanja mehanizmov, s katerimi družbeni red oblikuje življenje posameznika. Louis, eden najizrazitejših glasov sodobne evropske književnosti, v avtobiografsko pripoved spretno vpleta vprašanje, v kolikšni meri je mogoče svoje življenje vzeti v lastne roke, ko so možnosti za njegovo preoblikovanje že vnaprej določene z razrednim položajem in z ekonomskimi okoliščinami.



ODLOMKI IZ GLEDALIŠKEGA LISTA


Nina Kuclar Stiković
Misli iz procesa – od proznega do dramskega

Predstava ima dva protagonista, ki se v času izmenjujeta. Monique je sprva centralna dramska oseba, o kateri se izreka njen sin, ki je aktivni protagonist. Tisti, ki je našel fotografijo, tisti, ki piše knjigo. A vendar ima v spominih iz njegovega otroštva tudi Monique nekaj klasičnih protagonističnih trenutkov, predvsem kadar poskuša kljubovati življenju, v katerem je pristala. Édouardov spomin na mamo, ki izpolnjuje obrazce socialne službe, da bi otroke lahko peljala na počitnice, je eden izmed zgodnjih dogodkov, v katerih je Monique aktivna in prevzema vlogo protagonistke. V ustvarjalnem procesu predstave, pri prenosu literarne predloge v našo odrsko, zlasti pa v dramsko obliko, je bilo treba zavoljo napetosti konflikta nehati misliti Monique kot napisano osebo ter Édouarda kot pišočo osebo. Slednje razmerje med njima je kot komentar na avtofikcijo ostalo navzoče v trenutkih, ko Eddy in Monique preizprašujeta točnost spomina, ter v izstopih, ko igralec kot Edouard, kot pišoči, tretjeosebno spregovori o svoji mami. Sicer pa tovrstno razdaljo v formi igralca premostita s psihološkim vživljanjem v oba lika. 

/…/

Louis spomine v Bojih in preobrazbah neke ženske strukturira v zgodbo s srečnim koncem. Najprej spoznamo protagonistko iz fotografije, ki je nekoč bila srečna, potem sledimo njenemu padcu in premagovanju ovir, na koncu pa se uspe rešiti bede in začne živeti novo življenje z boljšim socialnim statusom in v novem okolju. A vendar je nujno ohraniti distanco do zgodbe po recepturi »ameriškega sna«. Zgodbe, kakršna je Édouardova, so navdihujoče, a sočasno lahko ustvarjajo iluzijo, da lahko uspe vsakomur. Dejstvo pa je, da vladujočemu razredu ni v interesu, da bi vsak iz delavskega razreda prešel razred. Posledično lahko takšne zgodbe tudi frustrirajo tiste, ki jim kljub trdemu delu, a pomanjkanju srečnih naključij in ključnih srečanj nikoli ne uspe. Prav tako tudi med Édouardovim in Moniquinim življenjem v Parizu ostaja razlika. Édouard je tja prišel še tako mlad, da se je v družbi uveljavil, postal slaven, predvsem pa si nabral tudi socialni kapital, družbo, ki je njegova in znotraj nje pripadajo istemu razredu.


Hana Podjed
Édouard Louis – O jezikih in pisavah nasilja

Ob koncu predavanja na enem osrednjih literarnih dogodkov svetovne literature, prestižnem festivalu Louisina Literature, ki vsakoletno poteka v bližini Kobenhavna na Danskem, je povedal, da »sovraži pisanje«. Skoraj desetletje prej pa za časnik The Guardian, da v otroštvu nikoli ni bral. V številnih drugih intervjujih se odkrito zoperstavlja narativom in pričakovanjem literarnega kanona ter odpira vprašanja tako znotraj akademskega kot literarnega diskurza. Édouarda Louisa, zvezdnika sodobne književnosti, čigar dela prevedena že v trideset jezikov, lahko zelo enostavno označimo kot pisatelja, aktivista, sociologa, prodornega misleca in umetnika, čigar pisava si je že večkrat utrla pot tudi na odrske deske. Uprizoritev v režiji Thomasa Ostermeierja Kdo mi je ubil očeta (Qui a tué mon père ali v angleščini Who killed my father), v kateri je nastopil kar avtor sam in ki je leta 2021 doživela premiero v nemškem gledališču Scahubuehne, je gledališka kritika označila za »avtobiografsko avantgardo«. Literarna teorija se nenehno trudi poiskati ustrezno žanrsko oznako za avtorja, ki je že v svojih zgodnjih dvajsetih letih zatresel njene temelje. Toda bolj, kot se ga teorija trudi žanrsko opredeliti in v svetovni literaturi njegovim delom poiskati mesto, bolj Édouard Louis premika njene meje in pod vprašaj postavlja kar teorijo samo.


Zala Dobovšek
Prepoznati logiko, četudi nas ta zaboli

Édouard Louis v knjigi Boji in preobrazbe neke ženske zapiše tezo, ki jo pogosto neposredno izreka tudi v svojih intervjujih in na predavanjih: »Zdaj vem, da so tisto, kar imenujejo književnost, zgradili proti življenjem in telesom, kakršno je njeno. Ker odslej vem, da je pisati o njej in pisati o njenem življenju pisati proti književnosti.« Pisati »o njej«, o svoji materi, je pomenilo pisati o ženski in revščini. O ženski v revščini. Torej, o (najmanj) dvojno zatirani ženski, ki se je znašla in znašla v eksistencialni in eksistenčni ječi sodobnega časa. S to tezo je Édouard Louis neizprosno razkril nedotakljive tendence in pravila kanonizirane zgodovine – tako literarne kot tudi uprizoritvene. Daleč od tega, da literarna in uprizoritvena zgodovina ne bi nikoli prej uprizarjali žensk in revščine oziroma revnih žensk, gre za to, kako so bile te zgodbe povedane, reprezentirane, prikrojene in skoraj večino časa pripovedovane s strani privilegiranih pisateljev – ti so brez dvoma lahko bili priča takšnim in drugačnim uvidom in situacijam diskriminiranega sveta (žensk in delavskega razreda), nemalo njih je bilo načitanih in razgledanih, a le redko kdo je o tem pisal »skozi svoje telo«. Izkušnja telesa in izkušnja uma predstavljata dva popolnoma različna vidika razumevanja in artikulacije določenega izkustva, ki pogosto še zdaleč ni vedno le en dogodek, ampak tudi dlje trajajoče stanje, ki formativno zaznamuje človekovo življenje. Poleg ostalih del (med najbolj izstopajočimi Opraviti z Eddyjem, Spremeniti se: metoda, Zgodovina nasilja idr.) je med letoma 2018 in 2021 Louis napisal tudi t. i. literarni diptih (Kdo mi je ubil očeta in Boji in preobrazbe neke ženske), kjer je komplementarno združil portreta staršev in brez olepševanja zaostril upodabljanje revnih delavskih in ruralnih okolij. Popolnoma je odpravil romantiziranje nižjega razrednega sloja, mamo in očeta pa izrisal v čvrstem (avto)biografskem formatu, ki ga ves čas spretno in s pravim namenom (k pluralnim razmislekom) prebada z elementi avtofikcije.

